[Paschalis Episcopus servus servorum Dei, dilectissimo filio Pontio Cluniac. Abbati, salutem et Apostolicam benedictionem. Cum differentiam donationum, quæ per Dei gratiam fidelibus dantur, enumeraret Apostolus, subjunxit, dicens: Dilectio sine simulatione. Odientes malum, adhærentes bono, caritatem fraternitatis invicem diligentes, honore invicem prævenientes. Hanc sine simulatione dilectionem, fili charissime, circa personam tuam per Dei gratiam conservantes, et fratrum, quibus, Deo disponente, prælatus es, charitatem diligentes, honoris te privilegio prævenire decrevimus. Odientes siquidem malum, bono vos adhærere gaudemus. Deum quippe in vobis diligimus, à quo bonum omne procedit. Monet enim Psalmista dicens: qui diligitis Dominum, odite malum. Igitur concessionem prædecessoris nostri, felicis memoriæ Urbani secundi, quam prædecessori tuo venerabilis memoriæ Hugoni Abbati contulit, super Mitræ, Dalmaticæ, chirothecarum et Sandaliorum usu in octo præcipuis festivitatibus obtinendo, nos tàm tibi quàm successoribus tuis confirmamus. Prætereà tibi eorumdem insignium usum personaliter singulis festis concedimus, quibus hymnus Angelicus à vobis inter Missarum solemnia decantatur. Ad exprimendam etiam sine simulatione dilectionem et honoris præventionem, Dalmaticam, qua nos indui solebamus, tuæ dilectioni donavimus, ut nostræ dilectionis memor et malum semper odisse et bono indesinenter adhærere, et fratres tibi commissos studeas semper in Domino diligere, et ad Conventum Dominicæ Congregationis in idipsum efficacius incitare. Datum Anagniæ per manum Joannis S.R.E. Diaconi Cardinalis, VII. Idus Novembris, Indict. VIII.]